CELEX: 32013D0640
Language: lt
Date: 1383782400000
Title: 2013/640/ES: 2013 m. lapkričio 7 d. Komisijos įgyvendinimo sprendimas dėl Europos mokslinių tyrimų infrastruktūros konsorciumo statusą turinčios Europos pažangių taikomųjų medicinos mokslinių tyrimų infrastruktūros sukūrimo (EATRIS ERIC)

8.11.2013   
            
            
               LT
            
            
               Europos Sąjungos oficialusis leidinys
            
            
               L 298/38
            
         KOMISIJOS ĮGYVENDINIMO SPRENDIMAS
   2013 m. lapkričio 7 d.
   dėl Europos mokslinių tyrimų infrastruktūros konsorciumo statusą turinčios Europos pažangių taikomųjų medicinos mokslinių tyrimų infrastruktūros sukūrimo (EATRIS ERIC)
   (2013/640/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. birželio 25 d. Tarybos reglamentą (EB) Nr. 723/2009 dėl Europos mokslinių tyrimų infrastruktūros konsorciumo (ERIC) Bendrijos teisinio pagrindo (1), ypač į jo 6 straipsnio 1 dalies a punktą,
   kadangi:
   
               (1)
            
            
               Čekijos Respublika, Danijos Karalystė, Estijos Respublika, Italijos Respublika, Nyderlandų Karalystė ir Suomijos Respublika paprašė Komisijos sukurti Europos mokslinių tyrimų infrastruktūros konsorciumo statusą turinčią Europos pažangių taikomųjų medicinos mokslinių tyrimų infrastruktūrą (EATRIS ERIC). Ispanijos Karalystė ir Prancūzijos Respublika EATRIS ERIC veikloje iš pradžių dalyvaus kaip stebėtojos;
            
         
               (2)
            
            
               Čekijos Respublika, Danijos Karalystė, Estijos Respublika, Ispanijos Karalystė, Prancūzijos Respublika, Italijos Respublika ir Suomijos Respublika pasirinko Nyderlandų Karalystę kaip EATRIS ERIC priimančiąją valstybę narę;
            
         
               (3)
            
            
               šiame sprendime numatytos priemonės atitinka pagal Reglamento (EB) Nr. 723/2009 20 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Sukuriamas Europos pažangių taikomųjų medicinos mokslinių tyrimų infrastruktūrai skirtas Europos mokslinių tyrimų infrastruktūros konsorciumas – EATRIS ERIC.
   2.   EATRIS ERIC įstatai pateikiami priede. Naujausia įstatų redakcija yra atnaujinama ir viešai prieinama EATRIS ERIC interneto svetainėje ir buveinėje.
   3.   Esminiai EATRIS ERIC įstatų aspektai, kurių pakeitimus patvirtina Komisija pagal Reglamento (EB) Nr. 723/2009 11 straipsnio 1 dalį, yra numatyti 1, 2, 18, 20, 21, 22, 23, 24, 25, 28 ir 29 straipsniuose.
   2 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.
   
      Priimta Briuselyje 2013 m. lapkričio 7 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 206, 2009 8 8, p. 1.
   
      PRIEDAS
      
         EATRIS ERIC ĮSTATAI
      
      NARĖS,
      pripažindamos svarbų EATRIS ERIC infrastruktūros vaidmenį nacionaliniams centrams ir jų taikomųjų mokslinių tyrimų gebėjimams;
      siekdamos pagerinti taikomuosius biomedicininius mokslinius tyrimus, šiuo tikslu sukuriant Europos pažangių taikomųjų mokslinių tyrimų infrastruktūrą, apimančią pagrindines ikiklinikines ir klinikines įstaigas ir taikomųjų tyrimų patirtį, ir paremti naujų prevencijos, diagnostikos ir terapijos sričių biomedicininių mokslinių tyrimų ir technologinės plėtros strategijų, kuriomis siekiama pagerinti sveikatos priežiūrą, plėtojimą;
      siekdamos sudaryti sąlygas naudotis Europos pažangių taikomųjų mokslinių tyrimų infrastruktūra, kad būtų užtikrintas didelis poveikis sveikatos priežiūrai ir prisidėta prie priemonių ir technologijų, kuriomis pagrįsti taikomieji moksliniai tyrimai, tobulinimo;
      pripažindamos Europos Komisijos finansuoto EATRIS parengiamojo etapo projekto rezultatus ir EATRIS pereinamuoju etapu padarytą pažangą, ir į juos atsižvelgdamos;
      nusprendusios Europos Komisijos prašyti sukurti Europos mokslinių tyrimų infrastruktūros konsorciumo statusą turinčią Europos pažangių taikomųjų medicinos mokslinių tyrimų infrastruktūrą (EATRIS ERIC), kuri yra EATRIS pereinamojo etapo rezultatas,
      SUSITARĖ DĖL ŠIŲ NUOSTATŲ:
      I   SKYRIUS
      
         BENDROSIOS NUOSTATOS
      
      1 straipsnis
      Pavadinimas, buveinė ir darbo kalba
      1.   Sukuriama paskirstytoji Europos mokslinių tyrimų infrastruktūra „Europos pažangių taikomųjų medicinos mokslinių tyrimų infrastruktūra“ (toliau – EATRIS).
      2.   Europos mokslinių tyrimų infrastruktūros konsorciumo statusą turinčios Europos pažangių taikomųjų medicinos mokslinių tyrimų infrastruktūros pavadinimas – EATRIS ERIC.
      3.   EATRIS ERIC buveinė – Amsterdamas (Nyderlandai).
      4.   EATRIS ERIC darbo kalba yra anglų kalba.
      2 straipsnis
      Užduotys ir veikla
      1.   EATRIS ERIC skatina taikomosios medicinos mokslinius tyrimus.
      2.   EATRIS ERIC įsipareigoja organizuoti ir skatinti valdymą ir koordinavimą, siekiant sukurti ir naudoti EATRIS mokslinių tyrimų infrastruktūrą.
      3.   EATRIS ERIC mokslinių tyrimų infrastruktūra sujungia pirmaujančius Europos mokslinių tyrimų institutus, kurie dalį savo mokslinių tyrimų ir technologinės plėtros pajėgumų skiria EATRIS ERIC ir dalijasi su taikomosios medicinos moksliniais tyrimais susijusiu turiniu, priemonėmis ir žiniomis, visų pirma šių sričių:
      
                  a)
               
               
                  biologinės ir pažangiosios terapijos, kaip antai genų ir ląstelių terapijos bei regeneracinės medicinos;
               
            
                  b)
               
               
                  biologinių žymenų;
               
            
                  c)
               
               
                  mažų molekulių;
               
            
                  d)
               
               
                  molekulinių atvaizdų ir žymenų;
               
            
                  e)
               
               
                  vakcinų.
               
            II   SKYRIUS
      
         NARIAI
      
      3 straipsnis
      Narystė ir atstovavimas
      1.   EATRIS ERIC narėmis turi būti bent trys valstybės narės; narėmis su balsavimo teise gali būti tik valstybės ir tarpvyriausybinės organizacijos.
      2.   Bet kuri narė skiria vieną arba du atstovus į valdytojų tarybą. Du atstovai kartu turi vieną balsą.
      3.   Narės ir jų atstovai išvardyti 1 priedėlyje. Valstybės, kurios Europos Komisijai pateikė paraišką dėl EATRIS ERIC sukūrimo, toliau vadinamos narėmis steigėjomis.
      4 straipsnis
      Naujų narių priėmimas
      1.   Narystės paraiškos teikiamos raštu valdytojų tarybos pirmininkui ir jose pareiškėjos nurodo, koks bus jų finansinis įnašas, kaip jos ketina prisidėti prie EATRIS ERIC užduočių ir veiklos vykdymo ir kaip jos vykdys savo įsipareigojimus.
      2.   Naujų narių priėmimą tvirtina valdytojų taryba.
      5 straipsnis
      Narės pasitraukimas ir narystės galiojimo nutraukimas
      1.   Per pirmuosius penkerius metus po EATRIS ERIC sukūrimo viena narė negali pasitraukti iš EATRIS ERIC, išskyrus atvejus, kai narystė galioja nustatytą trumpesnį laikotarpį.
      2.   Pasibaigus pirmiesiems penkeriems metams po EATRIS ERIC sukūrimo narė gali pasitraukti iš EATRIS ERIC pateikusi prašymą prieš 12 mėnesių. Pasitraukimas įsigalioja tik finansinių metų pabaigoje ir pasitraukiančiai narei įvykdžius savo įsipareigojimus.
      3.   Nukrypstant nuo šio straipsnio 1 dalies nuostatų narė gali pasitraukti per pirmuosius penkerius metus, jeigu valdytojų taryba nusprendžia padidinti metinio finansinio įnašo, nurodyto 2 priedėlio e ir f punktuose, ribas. Pasitraukti norinčios narės turi pateikti prašymą pasitraukti per šešis mėnesius nuo pasiūlymo padidinti metinį finansinį įnašą priėmimo. Pasitraukimas įsigalioja finansinių metų pabaigoje su sąlyga, kad pasitraukianti narė įvykdė savo įsipareigojimus.
      4.   Valdytojų taryba turi teisę nutraukti narystę šiais atvejais:
      
                  a)
               
               
                  narė padarė didelį vieno ar kelių šiuose įstatuose nustatytų įsipareigojimų pažeidimą;
               
            
                  b)
               
               
                  narė neištaisė tokio pažeidimo per šešis mėnesius nuo pranešimo apie pažeidimą.
               
            Prieš priimdama sprendimą valdytojų taryba kviečia narę išdėstyti savo poziciją dėl siūlomo narystės nutraukimo sprendimo.
      5.   Pasitraukusios narės arba narės, kurių narystė buvo nutraukta, neturi teisės susigrąžinti sumokėtų įnašų arba už juos gauti kompensaciją, taip pat teisės reikalauti EATRIS ERIC turto.
      6 straipsnis
      Narių teisės ir įsipareigojimai
      1.   Narių teisės, be kita ko, yra:
      
                  a)
               
               
                  dalyvauti ir balsuoti valdytojų tarybos posėdžiuose;
               
            
                  b)
               
               
                  dalyvauti rengiant EATRIS ERIC strategijas, politiką ir sprendimų priėmimo tvarką;
               
            
                  c)
               
               
                  narės tyrėjų bendruomenė turi teisę dalyvauti EATRIS ERIC renginiuose;
               
            
                  d)
               
               
                  narės tyrėjų bendruomenė turi teisę naudotis EATRIS ERIC ir gauti jos paramą.
               
            2.   Kiekviena narė:
      
                  a)
               
               
                  moka valdytojų tarybos nustatytą metinį finansinį įnašą;
               
            
                  b)
               
               
                  suteikia savo atstovams visus įgaliojimus su vieno balso teise balsuoti visais klausimais, kurie iškeliami valdytojų tarybos posėdyje;
               
            
                  c)
               
               
                  įpareigojimams pagal šiuos įstatus vykdyti sukuria nacionalinį centrą arba infrastruktūros konsorciumą;
               
            
                  d)
               
               
                  paskiria nacionalinį direktorių, kuris jai atstovautų nacionalinių direktorių valdyboje;
               
            
                  e)
               
               
                  suteikia reikiamą techninę infrastruktūrą, kuri būtina prieigai užtikrinti;
               
            
                  f)
               
               
                  skatina savo valstybės tyrėjus naudotis EATRIS ERIC paslaugomis ir renka naudotojų atsiliepimus bei informaciją apie jų poreikius;
               
            
                  g)
               
               
                  remia savo šalies centrus, norinčius prisijungti prie valstybės narės, dalyvaujančios EATRIS ERIC infrastruktūroje, nacionalinės infrastruktūros.
               
            3.   Įnašus, išskyrus metinį finansinį įnašą, narės gali skirti pavieniui arba bendradarbiaudamos kartu su kitomis narėmis, stebėtojais ar trečiosiomis šalimis. Įnašus tiek pinigais, tiek natūra tvirtina valdytojų taryba.
      4.   EATRIS ERIC sudaro susitarimus su nacionaliniais centrais, siekdama nustatyti sąlygas, kuriomis nacionaliniai centrai gali prisijungti prie EATRIS ERIC infrastruktūros ir įsipareigoti vykdyti 2 straipsnyje nustatytas užduotis ir veiklą. Nacionalinis direktorius deda visas pastangas koordinuoti savo nacionalinių centrų sąveiką su EATRIS ERIC.
      III   SKYRIUS
      
         STEBĖTOJAI
      
      7 straipsnis
      Stebėtojo statusas
      1.   Valstybės ir tarpvyriausybinės organizacijos, pageidaujančios dalyvauti EATRIS ERIC veikloje, tačiau dar negalinčios prisijungti narės teisėmis, gali prašyti suteikti joms stebėtojo statusą.
      2.   Stebėtojo statusas suteikiamas ne ilgesniam kaip trejų metų laikotarpiui, išskyrus atvejus, kai valdytojų taryba nustato kitą terminą.
      3.   Prašymai suteikti stebėtojo statusą teikiami raštu valdytojų tarybos pirmininkui ir juose turi būti nurodyta, kaip pareiškėjas ketina prisidėti prie EATRIS ERIC užduočių ir veiklos vykdymo.
      4.   Stebėtojų priėmimą tvirtina valdytojų taryba.
      8 straipsnis
      Stebėtojo pasitraukimas ir stebėtojo statuso galiojimo nutraukimas
      1.   Stebėtojas gali pasitraukti finansinių metų pabaigoje, pateikęs prašymą pasitraukti prieš šešis mėnesius.
      2.   Prieš įsigaliojant stebėtojo pasitraukimui jis turi būti įvykdęs finansinius ir kitus įpareigojimus.
      3.   Valdytojų taryba turi teisę nutraukti stebėtojo stebėtojo statuso galiojimą šiais atvejais:
      
                  a)
               
               
                  stebėtojas padarė didelį vieno ar kelių šiuose įstatuose nustatytų įsipareigojimų pažeidimą;
               
            
                  b)
               
               
                  stebėtojas neištaisė tokio pažeidimo per šešis mėnesius nuo pranešimo apie pažeidimą.
               
            Prieš priimdama sprendimą valdytojų taryba kviečia stebėtoją pareikšti savo poziciją dėl siūlomo stebėtojo statuso nutraukimo sprendimo.
      4.   Pasitraukę stebėtojai arba stebėtojai, kurių stebėtojo statuso galiojimas buvo nutrauktas, neturi teisės susigrąžinti sumokėtų įnašų arba už juos gauti kompensaciją, taip pat teisės reikalauti EATRIS ERIC turto.
      9 straipsnis
      Stebėtojų teisės ir įsipareigojimai
      1.   Stebėtojų teisės, be kita ko, yra:
      
                  a)
               
               
                  dalyvauti valdytojų tarybos posėdžiuose be teisės balsuoti;
               
            
                  b)
               
               
                  stebėtojo tyrėjų bendruomenė turi teisę dalyvauti EATRIS ERIC renginiuose;
               
            
                  c)
               
               
                  stebėtojo tyrėjų bendruomenė turi teisę naudotis EATRIS ERIC infrastruktūra ir gauti jos paramą.
               
            2.   Kiekvienas stebėtojas:
      
                  a)
               
               
                  skiria po vieną arba du atstovus į valdytojų tarybą;
               
            
                  b)
               
               
                  moka valdytojų tarybos nustatytą metinį finansinį įnašą;
               
            
                  c)
               
               
                  nurodo savo indėlį vykdant 2 straipsnyje išdėstytas EATRIS ERIC užduotis ir veiklą.
               
            3.   Įnašus, išskyrus metinį finansinį įnašą EATRIS ERIC, stebėtojai gali skirti pavieniui arba bendradarbiaudami kartu su kitomis narėmis, stebėtojais ar trečiosiomis šalimis. Įnašus tiek pinigais, tiek natūra tvirtina valdytojų taryba.
      4.   Stebėtojas įgalioja jam atstovaujantį (-čius) subjektą (-us) vykdyti 9 straipsnio 2 dalies b ir c punktuose nustatytus įpareigojimus.
      5.   EATRIS ERIC su stebėtoju sudaro stebėtojo susitarimą, kad nustatytų įpareigojimų vykdymo arba įnašo mokėjimo sąlygas.
      IV   SKYRIUS
      
         EATRIS ERIC VALDYMAS
      
      10 straipsnis
      Valdymas ir administravimas
      EATRIS ERIC valdymo struktūrą sudaro šie organai:
      
                  a)
               
               
                  valdytojų taryba;
               
            
                  b)
               
               
                  vykdomoji valdyba.
               
            11 straipsnis
      Valdytojų taryba
      1.   Valdytojų taryba yra aukščiausias ir svarbiausias EATRIS ERIC valdymo organas, turintis visus sprendimų priėmimo įgaliojimus. Valdytojų taryba renkasi bent kartą per metus ir pagal šiuos įstatus yra atsakinga už bendros EATRIS ERIC krypties nustatymą ir jos priežiūrą.
      2.   Valstybės narės bendrai turi balsavimo teisių daugumą.
      3.   Valdytojų taryba iš savo narių dvejų metų kadencijai išrenka pirmininką ir jo pavaduotoją. Pirmininkas ir jo pavaduotojas gali būti perrinkti. Išskyrus atvejus, kai nusprendžiama kitaip, pirmininkas, kuriam padeda pavaduotojas, pirmininkauja visiems valdytojų tarybos posėdžiams.
      4.   Valdytojų taryba deda visas pastangas susitarimui pasiekti priimant visus sprendimus. Nepavykus pasiekti susitarimo sprendimas, išskyrus 5, 6 ir 7 dalyse nurodytus sprendimus, priimamas paprastąja balsų dauguma.
      5.   Valdytojų taryba ne mažesne kaip dviejų trečdalių narių balsų dauguma sprendžia šiais klausimais:
      
                  a)
               
               
                  priimti arba pakeisti EATRIS ERIC plėtros strategijas;
               
            
                  b)
               
               
                  pasikonsultavusi su nacionalinių direktorių valdyba paskirti, laikinai nušalinti arba atleisti finansų direktorių ir mokslo reikalų direktorių;
               
            
                  c)
               
               
                  sukurti pagalbinius organus, kurie veiktų kartu su nuolatiniais organais;
               
            
                  d)
               
               
                  priimti arba pakeisti procedūros taisykles, apibūdinančias vykdomosios valdybos bei pagalbinių organų įgaliojimus ir veiklą;
               
            
                  e)
               
               
                  priimti arba pakeisti metinę darbo programą ir metinį biudžetą.
               
            6.   Valdytojų tarybos sprendimai nutraukti narystę arba stebėtojo statuso galiojimą priimami ne mažesne kaip trijų ketvirtadalių narių balsų dauguma.
      7.   Narė, dėl kurios narystės nutraukimo turi būti nuspręsta, neturi balso teisės priimant šį sprendimą.
      8.   Valdytojų taryba narių vienbalsiai, neskaičiuojant susilaikiusiųjų balsų, sprendžia šiais klausimais:
      
                  a)
               
               
                  pakeisti įstatus, išskyrus 1 priedėlį;
               
            
                  b)
               
               
                  likviduoti EATRIS ERIC.
               
            Išskyrus atvejus, kai sutariama kitaip, narėms pranešamas tikslus įstatų ir 2 priedėlio pakeitimų tekstas ne vėliau kaip prieš tris mėnesius iki balsavimo dėl šių pakeitimų.
      9.   Valdytojų taryba susitinka ir teisėtai nusprendžia tik jeigu dalyvauja du trečdaliai visų EATRIS ERIC narių arba joms yra atstovaujama.
      10.   Valdytojų taryba priima darbo tvarkos taisykles, kuriomis įgyvendinamos įstatų nuostatos.
      12 straipsnis
      Vykdomoji valdyba
      1.   Vykdomoji valdyba atsako už EATRIS ERIC įgyvendinimą ir už valdytojų tarybos rėmimą. Vykdomoji valdyba yra atskaitinga tik valdytojų tarybai.
      2.   Vykdomoji valdyba atlieka valdytojų tarybos nustatytas savo pareigas ir darbo tvarkos taisyklėse, kurios turi būti pateiktos valdytojų tarybai tvirtinti, rengia savo vidaus tvarką dėl susitikimų bei dėl finansų ir mokslo reikalų direktorių bendro darbo.
      3.   Vykdomąją valdybą sudaro finansų direktorius ir mokslo reikalų direktorius.
      4.   Finansų direktorius yra EATRIS ERIC teisinis atstovas, atstovauja EATRIS ERIC bet kokių teisinių ginčų atveju ir atsako už (kasdienį) EATRIS ERIC administravimą.
      5.   EATRIS ERIC mokslo reikalų direktorius atsako už EATRIS ERIC strateginę mokslinę plėtrą ir visus su moksline veikla susijusius klausimus.
      6.   Vykdomosios valdybos direktoriai gali eiti pareigas iki penkerių metų; jų kadencijos trukmę nustato valdytojų taryba. Po pradinės kadencijos valdytojų taryba nusprendžia dėl jos pratęsimo. Direktorių atrankos ir paskyrimo tvarka nustatoma valdytojų tarybos priimtose darbo tvarkos taisyklėse.
      13 straipsnis
      EATRIS ERIC koordinavimo ir paramos tarnyba
      1.   EATRIS ERIC koordinavimo ir paramos tarnyba yra centrinė EATRIS ERIC administravimo ir kasdienių operacijų tarnyba, padedanti valdytojų tarybai. Ją administruoja ir jos darbuotojus samdo finansų direktorius, konsultuodamasis su mokslo reikalų direktoriumi.
      2.   EATRIS koordinavimo ir paramos tarnyba veikia EATRIS ERIC buveinės patalpose.
      V   SKYRIUS
      
         PAGALBINIAI ORGANAI
      
      14 straipsnis
      Pagalbiniai organai
      1.   EATRIS ERIC veikia šie pagalbiniai organai:
      
                  a)
               
               
                  nacionalinių direktorių valdyba;
               
            
                  b)
               
               
                  mokslinė patariamoji taryba.
               
            2.   Valdytojų taryba gali sukurti kitus pagalbinius organus, jei jų reikia EATRIS ERIC veikimui užtikrinti.
      15 straipsnis
      Nacionalinių direktorių valdyba
      1.   Nacionalinių direktorių valdyba prižiūri valdytojų tarybos patvirtintų strategijų koordinavimą ir įgyvendinimą. Nacionalinių direktorių valdyba atsako už visą su EATRIS ERIC susijusią nacionalinę mokslinę veiklą ir užtikrina EATRIS ERIC darną ir nuoseklumą bei narių bendradarbiavimą.
      2.   Nacionalinių direktorių valdybą sudaro narių paskirti nacionaliniai direktoriai.
      3.   Nacionalinių direktorių valdybos nariai iš savo narių dvejų metų kadencijai išrenka pirmininką ir jo pavaduotoją, kurie, remiantis darbo tvarkos taisyklėse nustatyta tvarka, gali būti perrinkti.
      4.   Nacionalinių direktorių valdyba pasiūlo savo vidaus darbo tvarkos taisykles ir, pritarus valdytojų tarybai, jas priima.
      5.   Nacionalinių direktorių valdyba vykdo valdytojų tarybos procedūros taisyklėse nustatytą veiklą.
      6.   Nacionalinių direktorių valdyba atrenka mokslinės patariamosios tarybos narius, kuriuos turi patvirtinti valdytojų taryba.
      16 straipsnis
      Mokslinė patariamoji taryba
      1.   Mokslinę patariamąją tarybą sudaro nepriklausomi ir tarptautiniu mastu pripažinti mokslininkai, savarankiškai vykdantys biomedicininius taikomuosius mokslinius tyrimus ir turintys strateginės veiklos patirties.
      2.   Mokslinė patariamoji taryba valdytojų tarybos prašymu teikia patarimus ir į ją gali kreiptis vykdomoji valdyba ir nacionalinių direktorių valdyba visais moksliniais ir technologiniais klausimais, be kita ko, su EATRIS ERIC mokslinių tyrimų darbotvarke, mokslinėmis strategijomis ir metine darbo programa susijusiais klausimais bei etiniais klausimais.
      VI   SKYRIUS
      
         FINANSAI IR ATASKAITŲ TEIKIMAS
      
      17 straipsnis
      Biudžeto sudarymo principai ir finansinės ataskaitos
      1.   EATRIS ERIC finansiniai metai prasideda kiekvienų metų sausio 1 d. ir baigiasi gruodžio 31 d.
      2.   EATRIS ERIC lėšos gali būti naudojamos tik įstatuose nustatytais tikslais.
      3.   Visi EATRIS ERIC įplaukų ir išlaidų straipsniai įtraukiami į kiekvienais finansiniais metais sudaromas sąmatas ir nurodomi metiniame biudžete.
      4.   EATRIS ERIC finansinės ataskaitos teikiamos kartu su audituota finansinių metų biudžeto ir finansų valdymo ataskaita. EATRIS ERIC parengia metinę veiklos ataskaitą, kurioje visų pirma apibūdinami moksliniai, operaciniai ir finansiniai veiklos aspektai. Valdytojų tarybos patvirtinta ataskaita perduodama Europos Komisijai bei atitinkamoms valdžios institucijoms per šešis mėnesius nuo atitinkamų finansinių metų pabaigos. Visa ši ataskaita arba jos dalis skelbiama viešai.
      5.   EATRIS ERIC taikomi įstatymuose ir kituose teisės aktuose nustatyti reikalavimai, susiję su finansinių ataskaitų rengimu, pateikimu, auditu ir skelbimu.
      6.   EATRIS ERIC užtikrina, kad visi asignavimai būtų naudojami pagal patikimo finansų valdymo principus.
      18 straipsnis
      Atsakomybė
      1.   EATRIS ERIC atsako už savo skolas.
      2.   Narių finansinė atsakomybė už ERIC skolas apsiriboja kiekvienos narės metiniu finansiniu įnašu.
      3.   EATRIS ERIC pasirūpina tinkamu rizikos, susijusios su EATRIS ERIC infrastruktūros kūrimu ir naudojimu, draudimu.
      VII   SKYRIUS
      
         POLITIKA
      
      19 straipsnis
      Susitarimai su trečiosiomis šalimis
      Jeigu, EATRIS ERIC manymu, tai gali būti naudinga, ji gali sudaryti susitarimus su trečiosiomis šalimis.
      20 straipsnis
      Intelektinės nuosavybės teisių politika
      1.   Sąvoka „intelektinė nuosavybė“ reiškia intelektinę nuosavybę, kaip apibrėžta 1967 m. liepos 14 d. pasirašytos Pasaulinės intelektinės nuosavybės organizacijos steigimo konvencijos 2 straipsnyje.
      2.   Nacionalinių direktorių valdyba nustato bendruosius intelektinės nuosavybės principus ir politiką, kaip nustatyta darbo tvarkos taisyklėse. Tuos bendruosius principus ir politiką tvirtina valdytojų taryba.
      3.   Nacionalinių direktorių valdyba gali rekomenduoti sudaryti susitarimus su EATRIS mokslinių tyrimų infrastruktūrai priklausančiais nacionaliniais centrais ir infrastruktūros konsorciumais, siekiant užtikrinti, kad šie subjektai ir trečiosios šalys turėtų prieigos prie EATRIS mokslinių tyrimų infrastruktūros mokslinių žinių teisę.
      21 straipsnis
      Prieigos politika
      1.   EATRIS ERIC apskritai užtikrina atvirą prieigą prie paslaugų ir infrastruktūros, kuriomis gerinama ir didinama taikomųjų mokslinių tyrimų kokybė, bei, vykdydama mokymo veiklą, remia gerosios patirties sklaidą.
      2.   EATRIS ERIC teikia rekomendacijas EATRIS infrastruktūros naudotojams, siekdama užtikrinti, kad atliekant mokslinius tyrimus, kuriuose naudojami EATRIS infrastruktūros ištekliai, būtų pripažįstamos ir užtikrinamos bet kokios nuosavybės, asmenų privatumo, etinės ir duomenų savininkų apsaugos teisės bei darbo tvarkos taisyklėse nustatyti slaptumo ir konfidencialumo įsipareigojimai, taip pat užtikrindama, kad naudotojai laikytųsi prieigos tvarkos ir sąlygų, saugumo priemonių, susijusių su (biologinių) medžiagų saugojimu ir tvarkymu vidaus sistemose, bei EATRIS infrastruktūroje dalyvaujančių mokslinių tyrimų institucijų informacijos tvarkymu.
      3.   Kriterijai ir procedūros, kuriais užtikrinama arba ribojama prieiga prie EATRIS ERIC infrastruktūros duomenų ir priemonių, nustatomi darbo tvarkos taisyklėse ir dėl jų sprendžia valdytojų taryba, remdamasi nacionalinių direktorių valdybos ir mokslinės patariamosios tarybos rekomendacijomis.
      22 straipsnis
      Mokslinio vertinimo politika
      1.   EATRIS ERIC teikia prieigą prie savo taikomosios infrastruktūros projektams, turintiems didžiausią potencialą padaryti didelį poveikį sveikatos priežiūrai arba smarkiai prisidėti prie priemonių ir technologijų, kuriomis grindžiamas taikomasis mokslas, tobulinimo.
      2.   Moksliniu požiūriu vertinant projektus, dėl kurių prašoma gauti prieigą prie EATRIS ERIC infrastruktūros, turi būti atsižvelgta į projektų mokslinę vertę, nepatenkintus medicininius poreikius, tinkamumą ir taikomąjį potencialą, ir šis vertinimas turi būti grindžiamas skaidrumo, nešališkumo ir objektyvumo principais. Šį procesą tvirtina valdytojų taryba ir jis nustatomas darbo tvarkos taisyklėse.
      3.   Moksliniu požiūriu vertinant EATRIS ERIC infrastruktūrai priklausančius projektus turi būti atsižvelgiama į jų mokslinę vertę, nepatenkintus medicininius poreikius ir taikomąjį potencialą, ir šis vertinimas turi būti grindžiamas skaidrumo, nešališkumo ir objektyvumo principais; vertinimo procesą detaliau išdėsto valdytojų taryba ir jis nustatomas darbo tvarkos taisyklėse.
      23 straipsnis
      Sklaidos politika
      1.   EATRIS ERIC imasi tinkamų veiksmų infrastruktūrai ir jos naudojimui moksliniams tyrimams ir švietimui skatinti.
      2.   EATRIS ERIC skatina vykdant nacionalinę ir tarptautinę mokslinių tyrimų veiklą gautų rezultatų sklaidą.
      3.   Nepažeisdama nuosavybių teisių EATRIS ERIC reikalauja, kad jos naudotojai savo mokslinių tyrimų rezultatus skelbtų viešai ir išplatintų rezultatus naudodami EATRIS ERIC.
      4.   Rengiant sklaidos politiką nustatomos įvairios tikslinės grupės ir EATRIS ERIC naudoja įvairius kanalus, kad pasiektų tikslinę auditoriją, pavyzdžiui, interneto svetaines, naujienlaiškius, seminarus, dalyvavimą konferencijose, straipsnius žurnaluose ir dienraščiuose.
      24 straipsnis
      Įdarbinimo politika
      EATRIS ERIC siekia atrinkti geriausią kandidatą atsižvelgdama į jos narių įnašus ir laikydamasi nediskriminavimo principo, t. y. nepriklausomai nuo jo kilmės, tautybės, religijos ar lyties.
      25 straipsnis
      Pirkimo politika
      1.   EATRIS ERIC visus pirkimo procedūrų kandidatus ir dalyvius vertina vienodai ir nediskriminuodama, nepriklausomai nuo to, ar jie įsikūrę Europos Sąjungoje, ar už jos ribų. EATRIS ERIC pirkimo politika grindžiama skaidrumo, nediskriminavimo ir konkurencijos principais. Valdytojų taryba priima darbo tvarkos taisykles, kuriose nustatomos išsamios pirkimo tvarkos ir kriterijų taisyklės.
      2.   Vykdomoji valdyba atsako už visus EATRIS ERIC pirkimus. Visi pasiūlymai skelbiami EATRIS ERIC interneto svetainėje ir narių bei stebėtojų teritorijose. Jeigu pirkimo suma viršija 200 000 EUR, EATRIS ERIC vadovaujasi 2004 m. kovo 31 d. Europos Parlamento ir Tarybos direktyvos 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo (1) principais. Sprendimas sudaryti pirkimo sutartį skelbiamas ir jame pateikiami visi tokio sprendimo argumentai.
      26 straipsnis
      Atleidimas nuo mokesčių
      1.   Tarybos direktyvos 2006/112/EB (2) 143 straipsnio 1 dalies g punktu ir 151 straipsnio 1 dalies b punktu grindžiamas atleidimas nuo mokesčių, laikantis Tarybos įgyvendinimo reglamento (ES) Nr. 282/2011 (3) 50 ir 51 straipsnių, taikomas tik pridėtinės vertės mokesčiui, kuriuo apmokestinamos prekės ir paslaugos, kurios skirtos oficialiam EATRIS ERIC naudojimui, viršija 250 EUR vertę ir kurias visiškai apmoka ir perka EATRIS ERIC. Toks atleidimas nuo mokesčių netaikomas pavienių narių vykdomam pirkimui. Nedarant poveikio 2 ir 3 dalims, daugiau netaikomi jokie apribojimai.
      2.   Atleidimas nuo mokesčių taikomas tik neekonominei veiklai, tačiau ekonominei veiklai netaikomas.
      3.   Atleidimas nuo mokesčių taikomas prekėms ir paslaugoms, susijusioms su mokslinėmis, techninėmis ir administracinėmis EATRIS ERIC operacijomis, atitinkančiomis jos pagrindines užduotis. Atleidimas nuo mokesčių taip pat taikomas EATRIS ERIC konferencijų, seminarų ir susitikimų, tiesiogiai susijusių su EATRIS ERIC oficialia veikla, išlaidomis. Tačiau atleidimas nuo mokesčių netaikomas kelionės ir apgyvendinimo išlaidoms.
      27 straipsnis
      Duomenų politika
      Vykdomoji valdyba, tinkamai atsižvelgdama į turimas licencijas, teikia valdytojų tarybai tvirtinti darbo tvarkos taisykles dėl duomenų politikos, taikomos EATRIS ERIC infrastruktūros naudotojams, nacionaliniams centrams ir trečiosioms šalims, tokioms kaip universitetai, mokslinių tyrimų institutai ir įmonės.
      VIII   SKYRIUS
      
         TRUKMĖS, LIKVIDAVIMO, GINČŲ IR SUKŪRIMO NUOSTATOS
      
      28 straipsnis
      Trukmė
      EATRIS ERIC trukmė neribota.
      29 straipsnis
      Likvidavimas
      1.   Dėl EATRIS ERIC likvidavimo sprendžia valdytojų taryba.
      2.   Apie sprendimą likviduoti EATRIS ERIC Europos Komisijai pranešama per dešimt kalendorinių dienų nuo sprendimo priėmimo.
      3.   Po EATRIS ERIC skolų išmokėjimo likęs turtas padalijamas tarp narių proporcingai jų sukauptam metiniam įnašui į EATRIS ERIC.
      4.   Apie EATRIS ERIC likvidavimo procedūros pabaigą Europos Komisijai pranešama per dešimt kalendorinių dienų nuo procedūros pabaigos.
      30 straipsnis
      Įstatų kalba ir prieinamumas
      1.   Įstatai yra nuolat atnaujinami ir naujausia įstatų redakcija yra viešai prieinama ERIC interneto svetainėje ir buveinėje.
      2.   Šie įstatai laikomi autentiškais visomis oficialiosiomis 1 priedėlyje išvardytų narių kalbų redakcijomis. Šie įstatai taip pat laikomi autentiškais oficialiosiomis 1 priedėlyje neišvardytų valstybių narių kalbų redakcijomis. Pirmenybė neteikiama jokios kalbos redakcijai.
      3.   Kai šių įstatų pakeitimų, dėl kurių Komisijos sprendimas nereikalingas, atveju kalbų redakcijos Oficialiajame leidinyje nepateikiamos, jas pateikia EATRIS ERIC koordinavimo ir paramos tarnyba.
      31 straipsnis
      Sukūrimo nuostatos
      1.   Priimančioji valstybė kuo greičiau, bet praėjus ne daugiau kaip 45 kalendorinėms dienoms po Komisijos sprendimo, kuriuo sukuriamas EATRIS ERIC, įsigaliojimo, sušaukia valdytojų tarybos steigiamąjį posėdį. Nedarant poveikio 2 daliai valdytojų taryba nepriima jokio sprendimo iki tol, kol prie EATRIS ERIC neprisijungė bent penkios narės.
      2.   Priimančioji valstybė praneša narėms steigėjoms apie visus konkrečius skubius teisinius veiksmus, kurių EATRIS ERIC vardu reikia imtis iki steigiamojo posėdžio. Jeigu narė steigėja per 5 darbo dienas nuo pranešimo nepateikia prieštaravimo, teisinį veiksmą atlieka priimančiosios valstybės tinkamai įgaliotas asmuo.
      3.   Nuo EATRIS ERIC įsteigimo jos organai veikia laikydamiesi EATRIS pereinamuoju etapu EATRIS valdytojų tarybos patvirtintų procedūros taisyklių ir darbo tvarkos taisyklių.
      
         (1)  OL L 134, 2004 4 30, p. 114.
      
         (2)  OL L 347, 2006 12 11, p. 1.
      
         (3)  OL L 77, 2011 3 23, p. 1.
      
         1 priedėlis
         
            Narių, stebėtojų ir jiems atstovaujančių subjektų sąrašas
         
         
                     Nariai
                  
                  
                     Atstovaujantis subjektas
                  
               
                     Danijos Karalystė
                  
                  
                     Danijos mokslo, technologijų ir inovacijų agentūra (DASTI)
                  
               
                     Italijos Respublika
                  
                  
                     
                        Istituto Superiore di Sanità (ISS)
                     
                  
               
                     Nyderlandų Karalystė
                  
                  
                     
                        ZonMW
                     
                  
               
                     Čekijos Respublika
                  
                  
                     Švietimo, jaunimo reikalų ir sporto ministerija (MEYS)
                  
               
                     Estijos Respublika
                  
                  
                     Estijos Respublikos Švietimo ir mokslinių tyrimų ministerija (MER EE)
                  
               
                     Suomijos Respublika
                  
                  
                     Švietimo ir kultūros ministerija (OKM)
                  
               
            
         
                     Stebėtojai
                  
                  
                     Atstovaujantis subjektas
                  
               
                     Prancūzijos Respublika
                  
                  
                     
                        Commissariat à l’Energie Atomique et aux Energies Alternatives (CEA)
                     
                  
               
                     Ispanijos Karalystė
                  
                  
                     
                        Instituto de Salud „Carlos III“ (ISCIII)
                     
                  
               
      
         2 priedėlis
         
            Metiniai finansiniai įnašai
         
         
            Pirmųjų penkerių metų finansiniai įsipareigojimai
         
         Pirmųjų penkerių metų laikotarpiu po EATRIS ERIC sukūrimo taikomi tokie finansinių įsipareigojimų principai:
         
                     a)
                  
                  
                     pradinis narių steigėjų įsipareigojimas yra penkeriems metams (pradinio įsipareigojimo stebėtojams nenustatoma);
                  
               
                     b)
                  
                  
                     narės steigėjos gali įsipareigoti trumpesniam nei penkerių metų laikotarpiui, tačiau tokiu atveju 25 % padidėja jų metinis įnašas; perviršis narei kompensuojamas, jeigu ji išsaugo narystę penkerius metus;
                  
               
                     c)
                  
                  
                     pradinis finansinis įnašas į EATRIS ERIC pirmaisiais metais yra paremtas sutartu penkerių metų biudžetu, neįtraukiant jokių negarantuotų įplaukų šaltinių (pvz., įplaukų iš naudotojų mokesčių), ir ne mažiau kaip 5 narių steigėjų;
                  
               
                     d)
                  
                  
                     Nyderlandai 2013, 2014 ir 2015 m. moka papildomą 500 000 EUR priimančiosios šalies įnašą. Po 2015 m. Nyderlandai mokės papildomą 50 000 EUR priimančiosios šalies įnašą;
                  
               
                     e)
                  
                  
                     nė viena narė steigėja, įsipareigojusi penkeriems metams, nemoka daugiau kaip 140 000 EUR per metus (didžiausia riba);
                  
               
                     f)
                  
                  
                     mažiausias narystės įnašas yra ne mažesnis kaip 50 000 EUR per metus, nepriklausomai nuo narių skaičiaus ir nuo EATRIS ERIC gautų įplaukų (mažiausia riba);
                  
               
                     g)
                  
                  
                     finansinis įnašas į EATRIS ERIC antraisiais metais yra paremtas sutartu penkerių metų biudžetu, atėmus pirmųjų metų EATRIS ERIC įplaukų grynąjį rezultatą. Finansinis įnašas į EATRIS ERIC trečiaisiais metais yra paremtas sutartu penkerių metų biudžetu, atėmus antrųjų metų EATRIS ERIC įplaukų grynąjį rezultatą, ir t. t.;
                  
               
                     h)
                  
                  
                     naujas narė pradeda nuo finansinio įnašo, kurį būtų mokėjusi kaip narė steigėja EATRIS ERIC pirmaisiais metais, lygio, prie jo pridedant 25 % Po pirmųjų stojimo metų ji moka EATRIS ERIC antriesiems metams nustatytą finansinį įnašą, prie jo pridėjus 25 %, ir t. t. Jeigu nauja narė išsaugo narystę penkerius metus, perviršis kompensuojamas;
                  
               
                     i)
                  
                  
                     stebėtojai steigėjai, kurių institutai nedalyvauja visoje EATRIS veikloje ir neteikia paslaugų, moka 25 % metinio finansinio įnašo, kurį būtų mokėję kaip narės steigėjos; stebėtojai steigėjai, kurių institutai dalyvauja visoje EATRIS veikloje ir teikia paslaugas, moka tokį patį metinį finansinį įnašą kaip ir narė steigėja;
                  
               
                     j)
                  
                  
                     jeigu stebėtojas steigėjas, kuris moka 25 % metinio finansinio įnašo, tampa nariu, jis pradeda nuo to paties finansinio įnašo, kurį būtų mokėjęs kaip narė steigėja EATRIS ERIC pirmaisiais metais, lygio. Po pirmųjų stojimo metų jis moka EATRIS ERIC antriesiems metams nustatytą finansinį įnašą, ir t. t. Jeigu jis išbūna nariu penkerius metus, stebėtojo finansinis įnašas jam kompensuojamas;
                  
               
                     k)
                  
                  
                     naujas stebėtojas pradeda nuo 25 % finansinio įnašo, kurį būtų mokėjęs kaip narė steigėja EATRIS ERIC pirmaisiais metais. Antraisiais metais po stojimo jis moka 25 % sumos, kurią būtų mokėjęs EATRIS ERIC antraisiais metais, ir t. t.;
                  
               
                     l)
                  
                  
                     jeigu naujas stebėtojas tampa nariu, jis moka finansinį įnašą, kurį būtų mokėjęs kaip narė steigėja EATRIS ERIC pirmaisiais metais; po pirmųjų stojimo metų jis mokaEATRIS ERIC antriesiems metams nustatytą finansinį įnašą; jeigu naujas narys išsaugo narystę penkerius metus, stebėtojo įnašas kompensuojamas;
                  
               
                     m)
                  
                  
                     jeigu prisijungia nauji nariai arba stebėtojai arba jeigu stebėtojas tampa nariu, tų metų finansinis įnašas perskaičiuojamas visiems nariams ir stebėtojams;
                  
               
                     n)
                  
                  
                     visais a–m punktuose minėtais atvejais 25 % papildomas finansinis įnašas laikomas rezerve.